עוצבת הגליל

עוצבת הגליל (אוגדה 91) היא אוגדה מרחבית בפיקוד הצפון בצבא ההגנה לישראל. מפקדת העוצבה שוכנת בבירנית. מפקד האוגדה הנוכחי הוא תת-אלוף שי קלפר.

העוצבה אחראית על כל גזרת לבנון, מראש הנקרה במערב ועד להר דב במזרח. העוצבה כוללת את "עוצבת ברעם" שהיא החטיבה המערבית (חטיבה מרחבית 300) ואת "עוצבת חירם" שהיא החטיבה המזרחית (חטיבה מרחבית 769).

מבנה

האוגדה מונה כוחות נוספים, ביניהם:
  יחידה 869 יחידת מודיעין מטרות של חיל האיסוף הקרבי היושב במחנה מתת
  אגד לוגיסטי של האוגדה (תג אגד תחזוקה של האוגדה עד 2006)
  גדוד התקשוב "נופים" של האוגדה
  המעבדה הטכנולוגית לגילוי ואיתור מנהרות (פיקוד הצפון)
  פלוגת צמ"ה ומנהור (משמשת הן כפלוגת צמ"ה אוגדתית אורגנית והן כפלוגה פיקודית המתמחה באיתור, חישוף והשמדת מנהרות)

היסטוריה

האוגדה הוקמה בעקבות מבצע ליטני ב-1978. היא לקחה חלק במלחמת לבנון בגזרה המערבית תחת פיקודו של יצחק מרדכי. כוחות האוגדה כבשו את הערים צור וצידון ואת מחנות הפליטים ראשדיה ועין אל-חילווה. כוחות האוגדה מילאו תפקיד חשוב במיגור חטיבת הקסטל של אש"ף, ובלחימה ובמצור על ביירות.

בזמן מלחמת לבנון השנייה פיקד על האוגדה תא"ל גל הירש. חטיפת החיילים אהוד גולדווסר ואלדד רגב, שהובילה לפרוץ המלחמה התרחשה בגזרה (המערבית) שהייתה באחריות האוגדה. במהלך המלחמה כבשה אוגדתו את אזור מרון א-ראס ובהמשך לחמה בבינת ג'בייל, כבשה את ג'בל עמל ופעלה באזור החוף (ראס ביאדה) דרומית לצור, באזור העיר תבנין, קרב עייתא א-שעב ומבצע שינוי כיוון 11.

בדצמבר 2012 זכתה האוגדה בפרס הרמטכ"ל ליחידות מצטיינות משום ש"ניכר ביחידה שהיוזמה ורוח המפקד בה מחלחלים עד אחרון החיילים ומשום כך חדוות העשייה ניכרת בכל הדרגים ובכל תחומי הפעילות. כמו כן נבנתה תפישה חדשה של התוכנית המבצעית, המאפשרת בדרך חדשנית ויצירתית העברת הידע והמידע בין היחידות האורגניות לבין היחידות אשר חוברות לאוגדה. בעקבות חיסכון והתייעלות הצליחה האוגדה להוסיף אימונים ליחידותיה.".

בסוף 2018 ועד אמצע 2019 הובילה עוצבת הגליל, ביחד עם המעבדה הטכנולוגית לגילוי ואיתור מנהרות (פיקוד הצפון), אגף המודיעין וחיל ההנדסה הקרבית, את מבצע מגן צפוני לגילוי איתור ונטרול מנהרות טרור חודרות גבול ישראל-לבנון שחפר חזבאללה במטרה לבצע מתקפות חדירה נגד יישובי צפון הגליל תוך כיבוש שטח ישראלי בעת מלחמה או כמכת פתע. הכוחות עבדו בגבול הצפון במשך מספר חודשים והצליחו לאתר ולנטרל את כל ששת מנהרות הטרור של חזבאללה. על המבצע המוצלח זכו היחידות המשתתפות בו לעיטורים וצל"שים. לעוצבת הגליל הוענק אות הערכה מטעם הרמטכ"ל.

מפקדי האוגדה

ב-17 ביולי 2023 הוחלט על מינויו של יובל גז למפקד הבא של עוצבת הגליל.

לקריאה נוספת

קישורים חיצוניים 

 .
 .
 .
 החימוש בעוצבת הגליל - סיפורם של אנשי החימוש באוגדה - http://www.himush.co.il/?section=633

הערות שוליים 

גליל
גליל
גבול ישראל–לבנון